# Meritxell Ruiz i Isern

Meritxell Ruiz i Isern (Reus, 1978) és secretària general de la Fundació Escola Cristiana de Catalunya. Va ser política catalana i consellera d'Ensenyament de la Generalitat de Catalunya de gener 2016 a juliol 2017. Ha estat diputada al Parlament de Catalunya en la VIII Legislatura (2006-2010) i directora general d'Atenció a la Família i Comunitat Educativa (2011-2016) al Departament d'Ensenyament de la Generalitat.

## Biografia

És llicenciada en administració i direcció d'empreses per la Universitat Rovira i Virgili (URV). Té el diploma d'estudis avançats (DEA) després d'haver superat el primer cicle del programa de doctorat en Economia i Empresa a la URV i hi ha obtingut també el certificat d'aptitud pedagògica (CAP) per l'Institut de Ciències de l'Educació. Ha treballat com a assessora de serveis financers a la Caixa d'Estalvis i Pensions de Barcelona, especialitzada en el segment d'empreses (2003-2006). Ha publicat El capital risc: una eina de finançament per a les PIMES, la seva tesina de doctorat en economia i empresa. Ha estat membre del Consell de Joves de l'Ajuntament de Reus, membre de l'equip directiu del Centre de Promoció Juvenil i de la Dona de Reus, de la Fundació Pont i Gol (2003-2005), membre del cos tècnic del cos de dansa de l'Esbart Dansaire de l'Orfeó Reusenc (2001-2003) i membre del Consell General de l'Institut Municipal d'Acció Cultural de l'Ajuntament de Reus. Va ser diputada al Parlament de Catalunya entre 2006 i 2010. El 2009 va rebre el Premi Joaquim Xicoy per haver contribuït al pacte i a la confecció de la Llei d'Educació de Catalunya. Entre el 2011 i el 2016 va ser directora general d'Atenció a la Familia i Comunitat Educativa al Departament d'Ensenyament de la Generalitat durant l'etapa liderada per la consellera Irene Rigau. Fou militant de Convergència Democràtica de Catalunya (CDC), on des del 2014 fou membre de la Sectorial d'Ensenyament. El 13 de gener de 2016 va ser nomenada consellera d'Ensenyament de la Generalitat pel president Carles Puigdemont. Va prendre possessió del càrrec l'endemà. El 14 de juliol de 2017 va plegar del govern de la Generalitat per circumstàncies derivades de l'organització del referèndum de l'1 d'octubre del 2017. A les darreries de 2018 va abandonar el càrrec de la direcció nacional del Partit Demòcrata Europeu Català, tot i continuar com a militant de base, per dedicar-se exclusivament a la seva carrera en el món de l'educació. Actualment és la Directora General d'Escoles Cristianes de Catalunya.

## Referències

* ↑ «Meritxell Ruiz, nova secretària general de l’Escola Cristiana de Catalunya». Catalunya Religió [Consulta: 1r juliol 2021].
* ↑ «Meritxell Ruiz i Isern». Generalitat de Catalunya. Arxivat de l'original el 2 d’abril 2016. [Consulta: 15 gener 2016].
* 1 2 «Meritxell Ruiz, al front d'Ensenyament, completa el Govern Puigdemont». La Vanguardia, 12-01-2016 [Consulta: 14 gener 2016].
* ↑ Rodríguez, Pau «Meritxell Ruiz, directora general amb Irene Rigau, serà la nova consellera d'Ensenyament». , 2016.
* ↑ «Meritxell Ruiz i Isern». Enciclopèdia.cat.
* ↑ «Meritxell Ruiz». Cadena Ser. Ràdio Barcelona, 2016.
* ↑ «La reusenca Meritxell Ruiz serà la nova consellera d'Ensenyament». Reus Digital, 12-01-2016. [Consulta: 23 desembre 2016].
* 1 2 Pascual, Roger «Meritxell Ruiz, la tercera Meritxell del Goven». El Periódico, 12-01-2016.
* ↑ «Los I Premios Persona i Democràcia galardonan a Herrero de Miñón, Irene Rigau, Meritxell Ruiz y Joan Corbera». Europa Press, 2009.
* ↑ «Pujol beneeix l'acostament dels crítics amb Duran a la Casa Gran d'Artur Mas». Directe!Cat, 2009. Arxivat 2016-09-17 a Wayback Machine.
* ↑ «Meritxell Ruiz (CDC) serà la consellera d'Ensenyament del govern de Carles Puigdemont», 12-01-2016. [Consulta: 14 gener 2016].
* ↑ «Consellera d'Ensenyament». govern.cat. Arxivat de l'original el 2016-04-25. [Consulta: 15 gener 2016].
* ↑ «DECRET 3/2016, de 13 de gener, pel qual es nomenen el vicepresident del Govern, els consellers i conselleres dels departaments de la Generalitat de Catalunya i el secretari del Govern.». gencat.cat.
* ↑ Saumell, Octavi «La reusenca Meritxell Ruiz deixa la direcció del PDeCAT». Diari de Tarragona, 19-10-2018.

## Enllaços externs

* «VIII legislatura». Parlament de Catalunya, 2006.